कोलकाता में होने वाला था इवेंट; अब मई-जून में होगा शो, सलमान की सुरक्षा को देखते हुए फैसला
Salman Khan Threat Case - Bollywood Actor's Kolkata Show Canceled. सलमान खान का कोलकाता में होने वाले शो को मई-जून के लिए टाल दिया गया है। कहा जा रहा है कि शो को लॉरेंस बिश्नोई गैंग से मिली धमकी के बाद पोस्टपोन किया गया है
सलमान खान का कोलकाता में होने वाले शो को मई-जून के लिए टाल दिया गया है। कहा जा रहा है कि शो को लॉरेंस बिश्नोई गैंग से मिली धमकी के बाद पोस्टपोन किया गया है। पहले ये शो जनवरी में होने वाला था लेकिन किसी वजह से कैंसिल हो गया था।
रिपोर्ट्स के मुताबिक, जनवरी में शो के पोस्टपोन होने के बाद इसकी डेट अप्रैल में रखी गई, लेकिन अब फिर से डेट्स में बदलाव करते हुए मई-जून में ट्रांसफर कर दी गई है। हालांकि, शो के ऑर्गनाइजर्स का कहना है कि ये लाइव कॉन्सर्ट अप्रैल नहीं बल्कि मई-जून में ही होना तय था।
धमकियों के बाद बदली डेट?
सलमान खान हर साल देश-विदेश में दबंग टूर करते हैं। इसमें उनके साथ कई और सेलिब्रिटीज भी परफॉर्म करते हैं। इस बार उनके साथ सोनाक्षी सिन्हा, जैकलीन फर्नांडीज, प्रभु देवा, आयुष शर्मा और गुरु रंधावा भी परफॉर्म करने वाले थे।
हालांकि, टाइम्स ऑफ इंडिया की रिपोर्ट्स के मुताबिक, लॉरेंस बिश्नोई गैंग से मिली धमकियों के बाद शो की डेट्स में बदलाव किया गया है। हालांकि, शो के ऑर्गनाइजर्स का कहना है कि शो पहले से ही मई-जून में होना तय था। बाकी सब अफवाह है।
जैकलीन की वजह से फंसी डेट- ऑर्गनाइजर्स
शो के ऑर्गनाइजर्स में से एक राजदीप चक्रवर्ती ने टाइम्स ऑफ इंडिया से बात करते हुए कहा, 'नवंबर और दिसंबर में सलमान खान की टीम कोलकाता आई थी। मैंने उस दौरान टीम से बात की थी तो मामला सिर्फ जैकलीन फर्नांडीज की डेट्स का फंसा था। हम इस पर काम कर रहे हैं, जल्द ही शो की तारीख का ऐलान होगा। उम्मीद है कि ये शो कोलकाता के सबसे बड़े प्लेग्राउंड में से एक में होगा।'
सोहेल खान शेरा के साथ पहले ही कर चुके थे सुरक्षा का मुआयना
सलमान के भाई सोहेल खान और सलमान के बॉडीगार्ड शेरा ने पिछले साल नवंबर में उस वैन्यू का दौरा किया था जहां सलमान परफॉर्म करने वाले हैं।
ऑर्गनाइजर्स ने कहा, 'पश्चिम बंगाल सरकार और पुलिस अधिकारी सुरक्षा को देखते हुए हर संभव मदद कर रहे हैं। सुरक्षा में कौन-कौन से कदम उठाए जा रहे हैं, इसका खुलासा तो अभी नहीं कर सकते लेकिन इतना जरूर कहा जा सकता है कि हर चीज को बारीकी से ध्यान में रखा जाएगा।'
पुलिस ने सलमान को कुछ दिन चौकन्ना रहने को कहा
19 मार्च को सलमान खान को लॉरेंस बिश्नोई गैंग से ईमेल के जरिए जान से मारने की धमकी मिली थी। धमकी मिलने के बाद से ही सलमान के घर के बाहर पुलिस की एक पूरी टुकड़ी देखी गई। सोर्सेस की मानें तो इस मामले को लेकर सलमान के घर वाले काफी चिंतित हैं। रिपोर्ट्स के मुताबिक, सलमान और उनकी टीम को अगले कुछ दिनों के लिए ऑन ग्राउंड इवेंट से बचने के लिए कहा गया है।
पुलिस प्रशासन ने सलमान के जान के खतरे को देखते हुए उनके शेड्यूल में बदलाव की सिफारिश की है। सलमान के करीबी दोस्त ने ईटाइम्स को दिए इंटरव्यू में बताया कि उनके पिता सलीम बहुत शांत रहते हैं, लेकिन उनका परिवार जानता है कि वो इन दिनों रात में ढंग से सो नहीं पा रहे हैं।
धमकी देने वाला शख्स का मोबाइल नंबर UK का?
सलमान खान के मैनेजर को जो धमकी भरे ईमेल आए थे, उसके लोकेशन का पता चल गया है। साइबर सेल ने अपनी रिपोर्ट में पाया कि ये ईमेल UK के एक मोबाइल नंबर से किया गया है। इसका मतलब ये कि जिसने भी ये मेल किया उसका मोबाइल नंबर यूनाइटेड किंगडम का है।
सलमान ने परिवार के दबाव में सभी शूट कैंसिल किए
ऐसा लगता है कि सलमान किसी भी धमकी से डरने वाले नहीं हैं। यहां तक कि सलमान को पसंद भी नहीं है कि उन्हें इतनी सिक्योरिटी दी जाए। हालांकि, परिवार के दबाव पर उन्होंने फिल्म किसी का भाई किसी की जान के पोस्ट प्रोडक्शन के काम को छोड़कर अपने सभी प्लान कैंसिल कर दिए हैं। शूटिंग और प्रमोशन को भी रोक दिया है।
सिक्योरिटी हटते ही सलमान को मार दूंगा- लॉरेंस
कुछ दिनों पहले ABP न्यूज को दिए इंटरव्यू में गैंगस्टर लॉरेंस बिश्नोई ने सलमान खान को जान से मारने की धमकी दी थी। लॉरेंस ने कहा था- उसके मंसूबे सलमान के खिलाफ सही नहीं हैं। उसने कहा कि जिस दिन एक्टर की सिक्योरिटी हटी, वो दिन सलमान के जीवन का अंतिम दिन होगा।
